India won the series
జింబాబ్వే చిత్తు, సిరీస్ భారత్ కైవసం
హరారే వేదికగా జరిగిన మ్యాచ్ లో టీమిండియా 8 వికెట్ల తేడాతో జింబాబ్వేపై ఘన విజయం సాధించింది. .
TNN | Updated:
Jun 13, 2016, 06:50PM IST
రెండో వన్డేలోనూ భారత్ అలవోకగా విజయం సాధించింది. హరారే వేదికగా జరిగిన మ్యాచ్ లో టీమిండియా 8 వికెట్ల తేడాతో జింబాబ్వేపై ఘన విజయం సాధించింది. దీంతో మూడు మ్యాచ్ ల సిరీస్ లో భారత్ వరుసగా రెండు మ్యాచ్ లు గెలిచి మరో వన్డే మిగిలి ఉండగానే సిరీస్ కైవసం చేసుకుంది. తొలుత టాస్ గెలిచి ఫీల్డింగ్ ఎంచుకున్న ధోనీ సేన ఆది నుంచే జింబాబ్వేను కట్టడి చేస్తూ వచ్చింది. భారత బౌలర్ల ధాటికి జింబాబ్వే బ్యాట్స్ మెన్ విలవిలలాడారు. తొలి వన్డే ఓటమితో రెండో వన్డేలో కసిగా ఆడుతారనుకుంటే ఏ మాత్రం పోరాటపటిమ కనబరచకుండా జింబాబ్వే బ్యాట్స్ మెన్ వరుసగా పెవిలియన్ కు క్యూకడుతూ వచ్చారు. ఫలితంగా 34.3 ఓవర్లలో 126 పరుగులకే జింబాబ్వే కుప్పకూలింది. సింబందా 53, చిభాబా 21 , రజా 16 తప్ప మిగతా జింబాబ్వే బ్యాట్స్ మెన్ సింగిల్ డిజిట్ కే పరిమితమయ్యారు. కాగా భారత బౌలర్లలో చాహల్ 3 వికెట్లు తీయగా.. బరీందన్ స్రాన్, ధావల్ కులకర్ణీలు చెరి రెండు వికెట్లు తీసి జింబాబ్వే పతనంలో కీలక పాత్ర పోషించారు. అనంతరం బ్యాటింగ్ కు దిగిన భారత్ 26.5 ఓవర్లలోనే 2 వికెట్లు కోల్పోయి లక్ష్యాన్ని ఛేదించింది. 3 వికెట్లు తీసిన చాహల్ కు ’మ్యాన్ ఆఫ్ ద మ్యాచ్’ అవార్డ్ లభించింది. నామమాత్రపు మూడో వన్డే ఈనెల 15న జరగనుంది.